Franse sê ja vir transgender vrouespelers | Netwerk24
Die Franse Rugbyfederasie (FFR) het Wêreldrugby se riglyne verwerp en is van plan om van volgende seisoen af transgender vroue toe te laat om vrouerugby te speel.
Wêreldrugby het verlede jaar gesê hy het ná omvattende navorsing bevind "die veiligheid en regverdigheid van vroue kan nie gewaarborg word wanneer hulle teen transgender vroue in kontakrugby meeding nie".
Die beheerliggaam het dit egter aan elke individuele nasionale federasie oorgelaat om te besluit of hy die riglyne op voetsoolvlak wil toepas.
Serge Simon, visepresident van die FFR. Foto: Getty Images
Die Franse het besluit om van hierdie vergunning gebruik te maak en eenparig gestem om transgender vroue in rugby betrokke te maak.
Die FFR het egter 'n paar beperkings en sê transgender vroue "moet kan bewys hulle gebruik minstens 12 maande hormoonterapie" en "hul testosteroonvlakke mag nie 5 nanomol per liter oorskry nie".
Dit beteken transgender vroue wat steeds in die proses is om 'n geslagsverandering te ondergaan kan ook toegelaat word om vrouerugby te speel.
"Rugby is 'n inklusiewe sport sonder om tussen geslag, oorsprong of geloof te onderskei," sê Serge Simon, visepresident van die FFR.
"Die FFR is gekant teen enige vorm van diskriminasie en beywer hom daagliks om te verseker almal kan hul vrye wil in die sport uitoefen sonder enige beperkings."
Die FFR is die eerste nasionale federasie in Frankryk wat transgender vroue toelaat om in elitesport mee te ding. – Reuters